গ্রেগ চ্যাপেল আর সৌরভ গঙ্গোপাধ্যায় অধ্যায় সবারই জানা। অস্ট্রেলিয়ার প্রাক্তন অধিনায়ক বাংলার মহারাজের কেরিয়ার প্রায় শেষ করে দিচ্ছিলেন। সেই গুরু গ্রেগকে ভারতীয় ক্রিকেটভক্তরা দেখতে পারেন না। ভারতীয় ক্রিকেট সম্পর্কে চ্যাপেল কিছু বললে তা মানতেও চান না ভারতের ক্রিকেটভক্তরা। অনিল কুম্বলেকে ভারত কোচ করেছে। কুম্বলে কোচ হওয়ার পরে প্রাক্তন ও বর্তমান ক্রিকেটাররা মন্তব্য করেছেন। চ্যাপেলও থেমে থাকেননি। তিনিও  কুম্বলের নতুন চাকরি নিয়ে মন্তব্য করেছেন বাকিদের মতো। আর ভারতীয় ক্রিকেট সম্পর্কে চ্যাপেলের বক্তব্য শোনার পরেই তেলেবেগুনে জ্বলে উঠেছেন ভারতের ক্রিকেটপালগরা। তাঁরা চ্যাপেলকে ভর্ৎসনা করেছেন। কিন্তু প্রশ্ন হল, চ্যাপেল ভারতীয় ক্রিকেট নিয়ে কী বলেছিলেন? চ্যাপেল বলেছিলেন, ‘‘কঠিন পরিশ্রম করার পরিবর্তে ভারতীয়রা শর্ট কাট রুট নিল।’’ ভারতীয় ক্রিকেটভক্তদের তো অতীত অভিজ্ঞতা রয়েছে। সৌরভের কেরিয়ার প্রায় শেষ করে দিচ্ছিলেন চ্যাপেল। আসলে চ্যাপেল কিন্তু নাম না করে সৌরভকেই আক্রমণ করলেন। কারণ সৌরভই তো ইন্টারভিউ নিয়েছিলেন। ফলে বোঝাই যাচ্ছে চ্যাপেল সেই অধ্যায় ভুলে যাননি।